**TEMA: WAS MEKAAR SE VOETE!**

Wat beteken dit vir ons dat Jesus sy dissipels se voete gewas het? Ek het al verskillende verklarings gehoor, maar meeste gaan iets soos:

*‘Ons moet mekaar dien, veral mense wat minder as ons is. Ons moet neerbuig na die minderes en hulle dien.’*

Sommige mense het selfs die voete was iets gemaak wat gaan oor vergifnis en versoening, so nou was ek mense wie ek iets teen gedoen het se voete as ’n teken van my spyt.

Maar is dit wat dit beteken? Ek dink dit beteken iets heeltemal anders, iets meer radikaal. Kom ons gaan lees dit. Maar voor ons lees net een vraag om aan te dink terwyl ons dit lees:

**Was hulle voete vuil?**

**Johannes 13:1-17:**

Voor die viering van die paasfees het Jesus reeds geweet dat die tyd vir Hom gekom het om van hierdie wêreld af na die Vader oor te gaan. Hy het sy eie mense wat in die wêreld is, liefgehad, Hy het hulle tot die uiterste toe liefgehad. 2 Jesus en sy dissipels was aan tafel.

Die duiwel het toe al klaar vir Judas seun van Simon Iskariot op die gedagte gebring om Jesus te verraai. 3 Jesus het geweet dat die Vader alles in sy hande gegee het en dat Hy van God gekom het en na God teruggaan. 4 Toe het Hy van die tafel af opgestaan, sy bokleed uitgetrek en ’n handdoek gevat en om Hom vasgemaak.

5 Daarna het Hy water in ’n wasskottel gegooi en begin om sy dissipels se voete te was en dit dan af te droog met die handdoek wat Hy omgehad het. 6 Toe Hy by Simon Petrus kom, vra dié vir Hom: “Here, gaan U my voete was?” 7 En Jesus antwoord hom: “Wat Ek doen, begryp jy nie nóú nie, maar later sal jy dit verstaan.”

Hoekom kan Petrus nie nou verstaan nie? Hoekom sal hy eers later verstaan? As dit net daaroor gaan om mekaar te dien, hoekom kan Petrus dit nie nou verstaan nie?

8 Maar Petrus sê vir Hom: “U sal in alle ewigheid nooit my voete was nie!” Daarop sê Jesus vir hom: “As Ek jou nie was nie, het jy nie deel aan My nie.” 9 Simon Petrus sê toe vir Hom: “Here, dan nie net my voete nie, maar ook my hande en my gesig.” 10 En Jesus sê vir hom: “Hy wat klaar gebad het, is heeltemal skoon; hy hoef later niks meer as sy voete te was nie. En julle is nou skoon, maar nie almal nie.”

As jy klaar gebad het, is jy skoon – heeltemal. LATER hoef jy net jou voete te was, maar NOU is jy skoon.

11 Jesus het geweet wie Hom sou verraai; daarom het Hy gesê: “Julle is nie almal skoon nie.” 12 Toe Hy hulle voete klaar gewas en sy bokleed aangetrek het en weer aangesit het, sê Hy vir hulle: “Verstaan julle wat Ek vir julle gedoen het? 13 Julle noem My julle Leermeester en Here, en julle is reg, want Ek is dit. 14 As Ek, wat julle Here en julle Leermeester is, dan julle voete gewas het, behoort julle ook mekaar se voete te was.

Hulle moet MEKAAR se voete was, nie minderes se voete nie... Hulle is MEKAAR se gelykes tog. Hoekom dink ons dit beteken dat ons minderes moet dien?!

15 Ek het vir julle ’n voorbeeld gestel, en soos Ek vir julle gedoen het, moet julle ook doen. 16 Dít verseker Ek julle: ’n Slaaf is nie belangriker as sy eienaar nie, en ’n gesant ook nie belangriker as die een wat hom gestuur het nie. 17 Julle weet dit nou; gelukkig is julle as julle dit ook doen.”

So, was hulle voete vuil? Dis seker die eerste wat ons moet antwoord! Wat staan daar?

DIT STAAN NIE DAAR NIE! Nêrens sê dit dat hulle voete vuil was nie.......

So dan die volgende vraag: Sou mense in Jesus se tyd met vuil voete aan ’n tafel gaan aanlê het? Want onthou, mense het so aan die tafel gesit dat hulle voete eintlik naby aan mekaar se gesigte was. Sou mense met vuil voete aan tafel kom sit het?

NEE!!! Dit sou ondenkbaar wees!

Dis soos om vandag mense vir ete te nooi en die mense kom sit aan die tafel met vuil hande! As die mense se hande skoon is, vertel jy dit vir niemand nie. As hulle hande vuil is, vertel jy dit vir almal!

As die dissipels se voete vuil was, sou dit neergeskryf gewees het, omdat dit ongewoon en ongeskik sou gewees het!

Mmmmm... Kom ons dink bietjie oor wat hier gebeur:

Jesus was die dissipels se skoon voete.

Petrus kom in opstand, maar dis omdat hy nie nou kan verstaan nie.

Jesus sê vir die dissipels dat hulle klaar skoon IS, dat hulle NOU skoongebad is, maar dat hulle later net hulle voete hoef te was.

En dat hulle MEKAAR moet help om mekaar se voete te was.

Wat beteken dit?

Hier is, dink ek, die wonderlike goeie nuus:

1. **’n Gelowige is KLAAR skoon deur Jesus Christus!** Sy kruisiging het ons klaar met God versoen. Ons sondes is KLAAR vergewe. God dink nie meer daaraan nie. Hy wil nie eers daaraan dink nie! As Hy na ons kyk is ons skoon.
2. **Maar ons doen nog sonde, ons dink nog sonde, ons praat nog sonde.** Ons loop deur ’n vuil wêreld en ons almal se voete word maar vuil. Nie een van ons kan sê dat ons sonder sonde is nie. Die genade is dat dit klaar vergewe is en nie ons verhouding met God ruïneer nie. Die uitdaging is om van daardie vuil ontslae te raak.
3. **En daarvoor het ons MEKAAR.** Ons moet mekaar se voete was. Ons moet mekaar help om van die vuil in ons lewens ontslae te raak. Jesus doen die bad, ons doen die was. Die Heilige Gees doen die eerste en die groot werk – geloof. Ons moet sorg vir die klein werkie – skoonwas.

Petrus kon dit alles nie verstaan nie, want die kruis moes eers kom! Die opstanding moes eers kom! Pinkster moes eers kom!

Later het hy verstaan. Later het die dissipels verstaan en hulle het mekaar gehelp om skoon te kom en skoon te bly. Hulle het mekaar gewys op die vuil in hulle lewens en mekaar gehelp om daarvan ontslae te raak – dink maar net aan hoeveel keer ons lees van wat die gelowiges vir “mekaar” moet doen in die Nuwe Testament!

Verstaan jy? Sien jy jou vuil voete raak? Sien jy ander se vuil voete raak? Help ons mekaar om ons voete te was? Hoe doen ons dit?

Ek dink daar is 4 maniere waarop ons mekaar moet help om ons voete te was:

1. **Sorg dat my eie voete skoon is:**

Ons kan almal getuig – niks inspireer soos ’n goeie voorbeeld nie. Niks dring my meer om met die verkeerde te breek as om iemand anders te sien wat reg leef nie. Is jou voete skoon? Wat moet jy doen om dit nog skoner te kry?

1. **Wys skoon voete:**

Ons moet leer om te getuig, ons moet leer om te vertel, ons moet leer om te inspireer. Wees sigbare, hoorbare rolmodelle.

1. **Aanvaar ander wat my vuil uitwys met dankbaarheid:**

My vuil voete beïnvloed my verhouding met die Here. As jy my help om van die vuil ontslae te raak IS DIT IETS WONDERLIKS! Jy help my om my verhouding met die Here sterker te maak! Wees dankbaar daaroor! Moenie kwaad word of geïrriteerd of skaam of aggressief raak nie. Dankie! Dit maak my ’n beter mens, dit maak my ’n beter kind vir my Pa!

1. **Wys ander op hulle vuil met liefde:**

“My voete is ook vuil, maar omdat ek vir jou lief is, wil jou graag help met jou vuil voete.”

Ons IS skoongebad! Maar ons voete word maar vuil van sonde. Kom ons help mekaar om ook ons voete ook skoon te was, sodat ons vir die wêreld kan wys wie ons God, ons Here is!

Amen.